C 214/132
BG
Официален вестник на Европейския съюз
16.6.2023 г.
Четвъртък, 19 януари 2023 r.
75. съзнава, че призивите за по-голяма прозрачност не могат да водят до намаляване на защитата на законните финансови интереси на клиентите и трябва да бъдат в рамките на съществуващите правни рамки и режима за защита на данните; 76. приканва представителите на банката да повишат равнището на ангажираност и взаимодействие с Парламента, особено по отношение на контрола на финансовите дейности; 77. изразява загриженост, че целите, определени в стратегията за многообразие и приобщаване за периода 2018 — 2021 г., не са напълно постигнати; призовава ЕИБ да полага конкретни усилия за подобряване на баланса между половете сред нейните служители, по-специално на управленско равнище и на равнище висши длъжностни лица; 78. разбира, че ограниченото набиране на персонал по време на пандемията от COVID-19, специфичното естество на търсените от банката профили (в областта на управлението на риска, съответствието и ИТ, наети в много случаи от банковия сектор и специализираните сектори, при които няма непременно многообразие) и конкурентоспособността на пазара на труда в Люксембург са примери за ограниченията, които трябва да се вземат предвид при оценката на цялостната ситуация; 79. признава дългогодишните опасения и жалби във връзка с големите разлики в заплащането между административните и професионалните категории служители; обръща внимание на високите разходи за живот в Люксембург и отбелязва, че корекционният коефициент за Люксембург е фиксиран на 100 %, въпреки че би трябвало да бъде по-висок; посочва предизвикателствата, пред които са изправени служителите, наети в рамките на административната категория, и начина, по който тези предизвикателства могат да окажат отрицателно въздействие върху привлекателността на работата в ЕИБ и жизнения стандарт на нейните служители; 80. насърчава банката да продължи да предприема действия за постигане на по-осезаем баланс между половете в рамките на своята организация; 81. приветства факта, че ЕИБ извършва непрекъснат мониторинг на географския баланс и че данните в тази връзка се вземат предвид при текущите и бъдещите процедури за набиране на персонал; 82. отново призовава ЕИБ да гарантира подходящо географско представителство на всички държави членки в своята администрация, като взема предвид компетенциите и заслугите на кандидатите; призовава банката всяка година да публикува разбивка по пол и националност на средните и висшите ръководни длъжности; 83. отбелязва двете предложения за рамка относно правото на стачни действия и рамка относно признаването на профсъюзите и разбира, че Управителният комитет ще приеме тези рамки своевременно; 84. приканва банката да докладва допълнително относно мерките за прилагане, които бяха въведени въз основа на проучването на здравето и благосъстоянието от 2021 г.; по-конкретно приканва банката да докладва относно прозрачността във вътрешното управление и вътрешните процедури за набиране на персонал, както и относно предприетите мерки за разглеждане на резултатите от „проучванията на удовлетвореността на персонала“; Последващи действия във връзка с препоръките на Парламента 85. призовава ЕИБ да продължи да докладва за актуалното състояние и за положението във връзка с изпълнението на предходните препоръки, отправени от Парламента в неговите годишни резолюции, особено по отношение на: а) въздействието (икономическо, екологично и социално) на нейната инвестиционна стратегия и постигнатите резултати, за да допринесе за балансираното и стабилно развитие на вътрешния пазар в интерес на Съюза; б) действията, приети за засилване на борбата с неправомерното поведение и конфликтите на интереси, избягването на данъци, измамите и корупцията; в) мерките за засилване на подкрепата за МСП и отговарящите на условията икономически оператори при изпълнението на политиките на ЕС и за избягване на всякакви нови изисквания, които създават повече бюрокрация за МСП; г) последващите действия във връзка с призивите и исканията, отправени в настоящата резолюция; o o
o
86. възлага на своя председател да предаде настоящата резолюция съответно на Съвета и на Комисията и призовава Съвета и Съвета на директорите на ЕИБ да проведат дебат по нея.